**Húsz évvel ama sötét éj után**

 **V**annak események életünkben, melyek mélyen beleégnek tudatunkba, lelkünkbe. Sokunknak, nagyon sokunknak 2004. december 5**.,** ama rettenetes **népszavazás** napja, a rá következő est és éjjel soha el nem múló hatású, megrendítő pillanat volt. Nem kevesen vonultak félre sírni, és rengetegen szégyelltük magukat, mások helyett is, a határon innen. Tébolyultan ültem oda a számítógép billentyűihez, ennek eredménye volt a **December 5. sötét éjjele** c. írásom, melyből idéznék néhány passzust az alábbiakban, elnézését kérve mindazoknak, akik ismerik, és elnézést, amiért a magam anyagával jövök most elő, mert hiszen lélekben azóta sem változtam.

**Imánk nem talált meghallgatásra. A harangok a magyar gyász üzenetét küldik a világba. A magyar név ismét csúf lett, méltón régi rossz híréhez. Magyarok, ne utazzatok Európa egészséges országaiba, mert gúnykacaj és megvetés lesz részetek. Anyaországiak, ne utazzatok Kolozsvárra, Szabadkára és Kassára, mert testvéreiteket megtagadtátok, esdő kezüket elutasítottátok, tiszta arcukra pofont mértetek. A kezdeményezők hite tévesnek bizonyult, hiszen a mélyben pislákoló lángot 84 év hamuja és mocska fedi. A magyar ember nem volt képes a nemesre, a szeretetre, a Gonosz hangjára van füle, és nem a kisded sírására. A mély bugyrokból nem tudott a fényre emelkedni, nem volt egyötödnyi igaz ember e csonka, beteg hazában, így aztán most Szodoma és Gomorra sorsát érdemli. Advent második vasárnapján a megfeszített nemzet nem tudta megtenni első, legnehezebb lépését saját újjászületése felé. Keresztünket tovább kell tehát hordoznunk, és továbbra is el kell viselnünk mindennapi keresztre feszítésünket. Remélt feltámadásunknál minden eddiginél messzebb kerültünk, hiszen megtört, önzőn anyagias, gyáván kushadó és hazugsághívő állapotban leledzünk változatlanul. A gonosz diadalát üli, globális hatalmú urainak parancsát sikerrel teljesítette, bebizonyítva, hogy továbbra is ura szívünknek és eszünknek.**

**… Honfitársaink felelőssége pedig elháríthatatlan és lelkiismerete súlyosan terhelt marad, bármi is következzék ezután… A „kérdésen” túlmutató vizsgán bizony elbuktunk. Isten és a föld népei előtt egyaránt.**

**Istenünk, adj erőt keresztünk továbbhordásához, mert látod, van itt azért milliónyi, áldozatra kész igaz ember. Add uram, hogy ne kelljen innen is tovább menekülnünk, és ne legyen sorsunk a sóbálvánnyá válás, a kénköves eső által felperzselt honra visszatekintve. Kérünk uram, küldd el fiadat, mert nagyobb szükségünk van most rá, mint bármikor. Hittel és reménykedve várja őt Szent István megcsúfolt országában Mária szerencsétlen, maradék népe.** *(Átalvető, 2004. december, 49.sz.)*

Húsz év telt el közben, és húsz év távlatából kell ma megítélnünk az akkori eseményeket, az eltelt időszak történéseit, eredményeit, legfőképpen pedig nemzetünk jelen helyzetét és a jövő kilátásait. Jeles szakemberek szólalnak meg, külön köszönet illeti az M5 TV-csatorna december 5-i *Ez itt a kérdés c.* adását, vagy pl. *Borbény Zsolt Attila* írását a Magyar Nemzetben. Szerénytelenül tolom ide a magam néhány gondolatát, csatlakozva az eddig elhangzottakhoz/leírtakhoz.

Megsemmisítő kritika érte akkor és utána is a népszavazás kezdeményezőjét, a MVSZ-t, annak elnökét, mondván, hogy meggondolatlanul, a magyar társadalom valós helyzetére, éretlenségére nem figyelve léptek. A magyarság kiemelkedő személyiségeiben is felmerült akkor a kétely, ám dicséretre méltóan álltak mellé, amikor a folyamat már elindult. (Emlékezetes marad ama TV-adás, melyben Gyurcsánnyal szemben sorakozott fel a leszakítottak három képviselője, Tőkés László, Duray Miklós és Ágoston András.) Kétségkívül hatalmas volt a következményes csalódottság, kétségbeesés a nemzeti oldalon, ma viszont joggal vethető fel, hogy végül is hasznosnak bizonyult az akkori (2004-t írtunk!) valós helyzet napvilágra kerülése, szembesülésünk vele. Mert ugye tetézi a bajt, ki elfedi azt.

Az ezt követő évek politikai-társadalmi folyamataiban, forrongásaiban, az anyaországi magyarság lelki-tudati változásaiban is bizonyára nem kis szereppel bírt az esemény. Nem túlzás talán kijelenteni, hogy a mai, kétharmados kormánytöbbségnek is valahol ez vetett ágyat, és hogy a sátán fattya friss miniszterelnökként saját sírját már ott elkezdte megásni, minden gyalázatos szavával, vérlázító plakátjaival.

A leszakítottak számára kétségbeejtő volt a kitaszítottság tényével szembesülni. Az erdélyi magyar ember alapvető életérzését fejezte ki Király Károly, amikor kijelentette: „*Erdély a szülőföldünk, de nem hazánk! Mert nem hagyják, hogy az legyen.*” Akkor hát ugyan merről reméljen kiutat, ha nem anyaországának irányából?! December 5-én viszont arra kellett ébrednie, hogy becsapták előtte az ajtót, 84 év után újfent megismételték Trianont, de most a sajátnak tudott vérei, önszántukból, külső erők által nem kényszerítve.

Az életben gyakran éljük meg, hogy mindennek megvan a maga oka, de következménye is, és a természet törvényei szerint a csapást ellencsapás, a nagy rosszat a jó követheti. Ezt fogalmazta meg Borbély Zsolt Attila említett írásában: *(A népszavazáson mégis csak) „az igenek voltak többségben. S ez alapot adhatott arra, hogy 2010-ben az újonnan megválasztott, kétharmados Fidesz–KDNP-többségű törvényhozás huszárvágás-szerűen megoldja a kérdést. A 2010-es évi XLIV. törvény az állampolgársági törvény módosításáról nemcsak a legjelentősebb nemzetegyesítő közjogi aktus volt a rendszerváltás óta, de egyfajta történelmi jóvátétel is, nem mellesleg pedig orvosság a népszavazás okozta lelki sebekre.*

És következtek az örömkönnyek a magyar állampolgárság átvételénél… Mert a Fidesz-kormány – miként ezt Demeter Szilárd mondotta tegnap, mint a szív a vért, úgy lükteti ki magából az éltető erőt a leszakított végtagokba. (Aminek fáradhatatlan irányítója volt Potápi Árpád János, kinek távozása az idei ősz nagy csapása volt.) Miként teszi azt Orbán Viktor évente Tusványoson. (De azt is tanácsos lenne a szakértőknek egyszer körüljárni, hogy az ilyen célra felhasznált anyagi erők - melyekkel kiemelten riogatott a Botsáska - miképpen térülnek meg, talán sokszorosan is, az anyaország számára.)

Húsz év telt el. És itt állunk ma, a normalitás és a keresztény eszme legfőbb harcosaként és védőbástyájaként kontinensünkön. Egységesen, anyaországiak és leszakítottak. Miközben az erdélyi magyarsághoz lényegében változatlanul, idegen, ellenséges testként viszonyul Románia, a trianoni pszichózis béklyójában, és most éppen a teljes káoszban vergődve. A mai, még uralkodó globalista Európa keblén ezért érezheti magát biztonságban a mégoly tébolyult nemzeteszme fáklyavivője, éppúgy, mint hazánk legújabb hamis messiása! Mert ellenségem ellensége az én barátom, nemdebár, legkevésbé sem tisztelt Manfred Weber úr!

Túl a napi politika hullámverésein (ámbátor ott is igencsak kedvező szelek fújnak most számunkra) van itt valami csodás dolog, ami Szent Pio atya víziójában jelent meg, és amit nem lehet eléget ismételni: „*Magyarország egy olyan kalitka, amelyből egyszer még egy gyönyörű madár fog kirepülni. Sok szenvedés vár még rájuk, de egész Európában páratlan dicsőségben lesz részük. Irigylem a magyarokat, mert általuk nagy boldogság árad majd az emberiségre.*

De mire is alapozhatjuk reményeinket? Arra, hogy Magyarország a nemzetek meglétének, a nemzeteszme éltetésének, tehát a diverzifikációnak és a kozmikus rendnek irányában ténykedik kitartóan, ami a teremtéssel elindított fejlődés lényege. Ami szemben áll a káoszt, a rombolást, pusztítást eredményező mainstream állásponttal, gyakorlattal. A Sátánnal. Aki végül - jól tudjuk - nem győzhet! Hatalmas feladat előtt állunk, legyünk méltóak hozzá!

Ezért, húsz év múltán immár elmondhatjuk: ***megváltónk születését változatlan hittel és reménykedve várja Szent István szeretett országában Mária kiválasztott népe!***

 **Kövesdy Pál, 2024. december hatodikán.**

***Kérem minden kedves olvasónkat, hogy a fenti írást tekintsék a szerk. karácsonyi üdvözletének is!***